
	REPUBLIKA HRVATSKA
Trgovački sud u Zagrebu
Zagreb, Amruševa 2/II


									  


R E P U B L I K A    H R V A T S K A
R J E Š E N J E


Trgovački sud u Zagrebu po sucu pojedincu Nikoli Ribariću, kao stečajnom sucu u stečajnom predmetu, povodom prijedloga predlagatelja RAIFFEISEN BANK Zrt., Akademia u. 6, H-1054 Budimpešta, Mađarska, OIB: 59798599960, zastupan po odvjetnicima iz Odvjetničkog društva Mamić, Perić, Reberski, Rimac d.o.o. iz Zagreba, Eurotower, Ivana Lučića 2a, za otvaranjem stečajnog postupka nad trgovačkim društvom DALMACIA HOLIDAY d.o.o., Zagreb (Grad Zagreb), Savska Cesta 106, OIB: 46303021701, dana 23. srpnja 2018.,

r i j e š i o    je

Odbacuje se prijedlog za otvaranjem stečajnog postupka nad dužnikom DALMACIA HOLIDAY d.o.o., Zagreb (Grad Zagreb), Savska Cesta 106, OIB: 46303021701, od dana 2. srpnja 2018. godine
Obrazloženje

	Predlagatelj kao vjerovnik podnio je prijedlog za pokretanje stečajnog postupka nad predložnim stečajnim dužnikom.

	Predlagatelj je svoju tražbinu učinio vjerojatnim dostavivši Ugovor o jamstvu od 23. kolovoza 2011. godine u preslici i Zadužnicu predloženog stečajnog dužnika, ovjerenu pod poslovnim brojem OV-10614/11, u preslici. Predlagatelj u prijedlogu ukazuje kako je predloženi stečajni dužnik nesposoban za plaćanje.

Prijedlog je podnesen na temelju čl. 109. Stečajnog zakona („Narodne novine“ broj 71/15, 104/17; dalje: SZ). 

Prema odredbi čl. 109. st. 2. SZ-a vjerovnik je ovlašten podnijeti prijedlog za otvaranje stečajnoga postupka ako učini vjerojatnim postojanje svoje tražbine i stečajnoga razloga.

Člankom 11. st. 2. SZ-a određeno je kako će Sud po službenoj dužnosti utvrditi sve činjenice koje su važne stečajni postupak te radi toga može izvoditi sve potrebne dokaze.

Zaključkom suda od 10. srpnja 2018. godine nalaženo je Financijskoj agenciji, Zagreb, Vrtni put 1, dostaviti ovom sudu potvrdu iz koje će biti vidljivo da li je blokiran račun predloženog stečajnog dužnika DALMACIA HOLIDAY d.o.o., Zagreb (Grad Zagreb), Savska Cesta 106, OIB: 46303021701, a sve u roku od 8 dana od dana primitka zaključka	.

Podneskom od 12.7.2018. FINA je dostavila Potvrdu od 12.7.2018. u kojoj je navedeno „ ...nad dužnikom je dana 23.7.2018. otvoren postupak predstečajne negodbe rješenjem Nagodbenog vijeća Financijeke agencije, UP-I/110/07/13-01/2470, te su sve osnove za plaćenje isknjižene iz Očevidnika redoslijeda osnova za plaćanje.“.

Slijedom navedenoga, s obzirom da su sve osnove za plaćenje isknjižene iz Očevidnika redoslijeda osnova za plaćanje, kako je to vidljivo iz Potvrde FINA-e, nema nepodmirenih osnova za plaćanje obzirom su iste isknjižene.

Drugim riječima, sud temeljem Potvrde FINA-e od 12.7.2018. godine nije utvrdio da u Očevidniku redoslijeda osnova za plaćanje ima nepodnirenih osnova za plaćanje, a time i da je račun predloženog stečajnog dužnika u blokadi duljoj od 60 dana, čime bi bio ostvaren stečajni razlog nesposobnosti za plaćanje.

Odredbom članka 5. st. 1. SZ-a određeno je kako se stečaj može otvoriti samo ako se utvrdi postojanje kojeg od stečajnih razloga. Odredbom stavka 2. istoga članka određeno je kako su stečajni razlozi nesposobnost za plaćanje i prezaduženost.

	Uvidom u Potvrdu FINA-e od 12.7.2018., sud je utvrdio kako predloženi stečajni dužnik nije nesposoban za plaćanje.

Slijedom navedenoga odlučeno je kao u izreci.

U Zagrebu, 23. srpnja 2018. godine


Stečajni sudac:
Nikola Ribarić 

Uputa o pravnom lijeku:
Protiv ovog rješenja dopuštena je  žalba Visokom trgovačkom sudu RH, a koja se podnosi u roku od 8 dana od dana dostave ovog Rješenja, putem ovoga suda u 3 primjerka.  Dostava se smatra obavljenom istekom osmoga dana od dana objave pismena na mrežnoj stranici e-Oglasna ploča sudova čl. 12. SZ-a.

